ธอส.เปิดตัวพ.ย.นี้ สินเชื่อโครงการบ้านล้านหลัง
ธอส.เตรียมเชิญนายกฯ ประธานเปิดโครงการปล่อยกู้ 6 หมื่นล้าน ให้ผู้มีรายได้น้อยได้ซื้อบ้านราคาไม่เกิน 1 ล้าน
22 ต.ค. 2561

ธอส.เตรียมเชิญนายกฯ ประธานเปิดโครงการปล่อยกู้ 6 หมื่นล้าน ให้ผู้มีรายได้น้อยได้ซื้อบ้านราคาไม่เกิน 1 ล้าน
นายสุรชัย ดนัยตั้งตระกูล ประธานคณะกรรมการธนาคารอาคารสงเคราะห์ หรือ ธอส. เปิดเผยความคืบหน้าโครงการบ้านล้านหลัง ว่า ในเดือน พ.ย. 2561 จะมีการจัดงานเปิดตัวโครงการนี้โดยจะเชิญ พล.อ.ประยุทธ์ จันทร์โอชา นายกรัฐมนตรี มาเป็นประธาน
ทั้งนี้ เบื้องต้น ธอส.พิจารณาวงเงินสินเชื่อพิเศษ 6 หมื่นล้านบาท ให้กับประชาชนรายย่อยและผู้ประกอบการ ล่าสุดได้หารือผู้ประกอบการเพื่อนำโครงการบ้านและคอนโดมิเนียมที่มีราคาไม่เกิน 1 ล้านบาท เอามาร่วมโครงการระยะแรก ซึ่งมีทำเลที่อยู่ในกรุงเทพฯ และปริมณฑล และหัวเมืองใหญ่รวมกว่า 1 แสนยูนิต นำมาเปิดให้จองในงาน
ก่อนหน้านี้ นายฉัตรชัย ศิริไล กรรมการผู้จัดการ ธอส. กล่าวว่า จะมีการกันเงิน 5 หมื่นล้านบาท แยกเป็นวงเงิน 2 หมื่นล้านบาท ให้กู้กับผู้มีรายได้น้อยที่มีรายได้ไม่เกิน 2.5 หมื่นบาท/เดือน ให้กู้ซื้อบ้าน ส่วนอีก 3 หมื่นล้านบาท ปล่อยกู้ให้ประชาชนทั่วไป ผู้สูงอายุ และคนที่ต้องการมีบ้านหลังแรก ขณะที่ดอกเบี้ยคิดเป็นอัตราคงที่ประมาณ 3% กว่า โดยผู้กู้ที่มีรายได้น้อยจะได้คงที่ 5 ปี แต่คนทั่วไปจะได้ดอกเบี้ยคงที่ 3 ปี